Verditransportsjåfør forsvant med 11 millioner
Sjåføren, en 28 år gammel mann, stoppet kjøretøyet utenfor et av Western Unions lokaler i byen Aubervilliers nord for Paris klokken 6 mandag morgen. Hans to kolleger gikk inn i lokalet, mens han ble igjen i bilen. – Da de kom ut igjen var både varebilen og sjåføren borte, sier en politikilde. Varebilen ble funnet kort tid etter noen kvartaler unna. Dørene sto på vidt gap, men både sjåføren og bager med 1,13 millioner euro var borte. Det tilsvarer over 11 millioner kroner. De tre er ansatt i verditransportselskapet Loomis, som foreløpig ikke har kommentert hendelsen. En lignende hendelse fant sted var i 2009, da Loomis-ansatte Toni Musulin flyktet i varebilen han kjørte. Han fikk med seg minst 11,5 millioner euro i kontanter, som var hentet fra Banque de France i Lyon. Han var på rømmen i litt over en uke før han ble pågrepet.
Føreren av en verditransportbil er sporløst forsvunnet i Frankrike. Trolig har han tatt med seg over 1 million euro i kontanter, ifølge politikilder.